དེ་ཡང་མི་དང་ལྷ་སོགས་པའི་སེམས་ཅན་དང་།ས།ཆུ།མེ།རླུང་ལ་སོགས་པའི་འབྱུང་བ།སྒམ་དང་ཅོག་ཙེ།སླ་ང་སོགས་པའི་ཁྱིམ་གྱི་ཅ་ལག།ལྕགས་རྟ་དང་སྦག་སྦག།མེ་འཁོར་ལ་སོགས་པའི་འཕྲུལ་ཆས།ཤིང་དང་ལྕགས།ཤེལ་ལ་སོགས་པའི་འཇིག་རྟེན་གྱི་བྱ་དངོས་ཡོད་དོ་ཅོག་གི་མཚན་ཉིད་དང་མིང་།གོ་དོན་མི་གཅིག་ལ་བྱེད་ནུས་དང་ཕན་ཡོན་སོགས་ཀྱང་མི་གཅིག།དེ་བཞིན་དུ་སྒྲ་དང་ཚད་མ།བཟོ།གསོ་ལ་སོགས་པའི་རིག་གནས་ཀྱི་མཚན་ཉིད་དང་གོ་དོན།མིང་སོགས་ཀྱང་ཁ་ཁ་ཡིན་པ་སྟེ་དཔེར་ན་མིའི་མཚན་ཉིད་ལ་སྨྲ་ཤེས་ཤིང་དོན་གོ་ལྟ་བུ་དང་སའི་མཚན་ཉིད་ལ་སྲ་ཞིང་མཐས་པ་དང་ཆུ་མཚན་ཉིད་བརླན་ཞིང་གཤེར་བ།རླུང་གི་མཚན་ཉིད་ལ་ཡང་ཞིང་གཡོ་བ།མེའི་མཚན་ཉིད་ལ་ཚ་ཞིང་སྲེག་པ་བཞག་པ་འདིས་འཇིག་རྟེན་གྱི་བྱ་དངོས་མཐའ་དག་ཕན་ཚུན་མི་ནོར་བར་སོ་སོར་བྱས་ཤིང་དེ་དག་ལ་རང་རང་སོ་སའི་ནུས་པ་རེ་དང་གོ་དོན་རེ།མཚན་ཉིད་རེ།མིང་རེ།དགོས་མཚན་རེ་ཡོད་པ་གསལ་བཤད་བྱས།ཡིན་ནའང་ལྷ་མི་དང་མེ་རླུང་སོགས་པ་འདོད་རྒྱལ་གྱི་མིང་རྣམས་ནི་མིང་ཚིག་རང་ངོས་ནས་རྒྱུ་མཚན་གཞན་བགྲང་རྒྱུ་མེད་ཅིང་དེ་དག་གི་མཚན་ཉིད་དང་གོ་དོན་ཀློག་པ་ཙམ་གྱི་མི་དང་ཆུའི་ནུས་པ་དང་ཡོན་ཏན་ངང་གིས་རྟོགས་ཐུབ་དང་ཡང་ལྕགས་རྟ་དང་མེ་འཁོར་ལ་སོགས་པའི་རྗེས་གྲུབ་ཀྱི་མིང་རྣམས་ནི་རང་ངོས་ནས་བཏགས་པའི་རྒྱུ་མཚན་གོ་ཡོང་།དེ་བཞིན་དུ་ཀྱི་དང་ཀྱིས།འི་དང་འིས།ཏེ་དང་ཏུ་ལ་སོགས་པའི་ཕྲད་རྐྱང་བ་དང་།ང་རང་ཉིད་དང་ཁྱེད་རང་ཚོ་ལ་སོགས་པའི་ཚབ་ཚིག་སྟོན་མིང་དང་།རི་རྒྱུད་ཆེན་པོ་དང་ཆུ་རྒྱུན་རིང་མོ་ལ་སོགས་པའི་ཚིག་རྒྱན་སྟོན་པའི་མིང་དང་།གཟུགས་རིང་པོ་དང་སྙིང་རྗེ་པོ་ལ་སོགས་པའི་རྣམ་པ་སྟོན་པའི་མིང་ལ་སོགས་པ་མཐའ་ཡས་ཤིང་རྫོགས་ཏུ་པ་དེ་དག་ཡང་འདོད་རྒྱལ་དང་རྗེས་གྲུབ་གང་རུང་གིས་གྲུབ་པའི་མིང་འབའ་ཞིག་ཡིན་པས་དེ་དག་གི་དོན་ཇི་མ་ཇི་བཞིན་རྟོགས་ན་གཞུང་ཐམས་ཅད་བདེ་ལེགས་ངང་རྟོགས་ཐུབ་པར་རམ་འདེགས་བྱེད་ཐུབ།དེ་བཞིན་རྒྱ་གར་པ་དང་རྒྱ་ནག་པ།དབྱིན་གོ་པ་ལ་སོགས་པའི་བདག་པོ་སྟོན་གྱི་མིང་དང་བཟོ་པ་རིག་པ་དང་ཚད་མ་རིག་པ།ནང་དོན་རིག་པ་ལ་སོགས་པའི་གཞུང་ལུགས་མཚོན་པའི་མིང་དང་།པར་ལེན་འཕྲུལ་ཆས་དང་རྐང་རྩེད་སྤོ་ལོ།མ་རྨོས་ལོ་ཏོག།ཆུ་ཁོལ་ཚ་མོ་སོགས་པའི་ཚེག་མང་ཚོགས་པའི་མིང་ཡང་མང་པོ་ཡོད་པས་དེ་དག་ཀྱང་ཡག་པོ་ཤེས་དགོས།གཞན་ཡང་བདག་གི་ལག་པ་དང་ཤར་ཕྱོགས་སུ་སོང་།མཛེས་ཤིང་ལྟ་ན་སྡུག་པ།ཡིད་དུ་འོང་སློབ་གྲྭ་ཆེན་མོ།མིག་གིས་མཐོང་བ་དང་ཡིད་ལ་དྲན་ལ་སོགས་པའི་ཕྲད་ཡིག་སྦྱར་བའི་ཚིག་དང་།མིང་དང་ཕྲད།ཚིག་ལ་སོགས་པ་མང་པོ་ཚོགས་པའི་བརྗོད་དོན་དག་ཀྱང་ཤེས་དགོས།ཕར་ལྟོས་ཚོད་ཀྱིས་བོད་ལུགས་གསོ་རིག་ཅེས་པའི་ཐ་སྙད་འདི་རྗེས་གྲུབ་ཀྱི་མིང་ཞིག་ཏུ་སྣང་ཡང་དོན་དམ་དུ་དེ་ནི་འདོད་རྒྱལ་དང་རྗེས་གྲུབ་ཀྱི་མིང་དུ་མ་ལས་གྲུབ་པའི་ཚིག་ཅིག་ཡིན་པ་སྟེ་བོད་ཅེས་པའི་འདོད་རྒྱལ་མིང་འདི་ཉིད་ལ་ལུགས་ཞེས་པའི་རྗེས་གྲུབ་ཀྱི་མིང་བརྡ་ཞིག་སྦྱར་ནས་བོད་ལུགས་ཞེས་གྲུབ་པ་དང་ཡང་དེ་གཉིས་ཀྱི་མཇུག་ཏུ་གསོ་རིག་ཅེས་པའི་རྗེས་གྲུབ་ཀྱི་ཐ་སྙད་གཅིག་སྦྱར་བས་བོད་ལུགས་གསོ་རིག་ཅེས་པའི་ཚིག་འདི་ཉིད་ཐོན་པ་དང་དེ་ནི་བོད་མི་རིགས་ཀྱི་ལུགས་སྲོལ་གོམས་གཤིས་དང་མཐུན་པའི་གསོ་བ་རིག་པ་ཞེས་བསྡུས་པའི་ཚིག་ཡིན་ཞིང་དེ་ལ་མཚན་ཉིད་སྨྲ་བས་མཚན་ཉིད་འགྲེལ་སྟངས་ད་སྔར་ལག་ཐོན་མ་ཟིན་ཡང་མིང་ཚིག་གི་གོ་དོན་མཐུན་པར་འགྲེལ་ན་འདི་འདྲ་ཞིག་ཡིན་པར་འདོིད་དེ་གནའ་ནས་ད་བར་ང་ཚོའི་བོད་རང་ཉིད་ཀྱི་ས་བབས་གནམ་གཤིས་དང་འཚོ་བ་གནས་སྟངས།ལུགས་སྲོལ་གོམས་གཤིས་སོགས་ལ་ཁ་མ་བྲལ་བར་མཐོ་སྒང་གི་ཡུལ་གྲུ་འདི་དང་ཆོས་མཐུན་ཞིང་ནད་ཀྱི་རྒྱུ་རྐྱེན་དང་དབྱེ་བ།རྟགས།བཅོས་ཐབས་དང་བཅས་བར་གསལ་བོར་སྟོན་པའི་གཞུང་ལུགས་ཞིག་ལ་བྱ་བ་དང་།མཚན་ཉིད་དང་གོ་དོན་ཞེས་པ་ནི་དངོས་པོའི་གནས་ལུགས་དང་ཁྱད་ཆོས།ནུས་པ།རང་བཞིན།ངོ་བོ་སོགས་ལ་གཞིགས་ནས་བྱ་དངོས་གཅིག་ཁོ་ན་མཚོན་པར་བྱེད་པའི་བློའི་རྟོགས་བཏགས་ཀྱི་ཆ་དེར་བརྗོད་པ་ཞིག་ཡིན་ལ་དེ་ཡང་མཚན་ཉིད་རིག་པ་ལས་རྣམ་པར་འཇོག་བྱེད་ཀྱི་ཆོས་གསུམ་ཚང་བ་མཚན་ཉིད་ཀྱི་མཚན་ཉིད་ཡིན་ཞེས་བཤད་པ་དང་།རྣམ་པར་འཇོག་བྱེད་ཀྱི་ཆོས་གསུམ་ནི་རང་གི་སྤྱིར་མཚན་ཡིན་པ་དང་རང་གི་མཚན་གཞི་སྟེང་དུ་གྲུབ་པ།རང་གི་རང་གི་མཚོན་བྱ་གང་ཡིན་པ་ལས་གཞན་ཞིག་གིས་མཚན་ཉིད་མི་བྱ་བ་བཅས་དང་།དེ་ཡང་ཁྱབ་པ་སྒོ་བརྒྱད་ཀྱི་སྟེང་ནས་བཤད་ཡོད་དེ་དཔེར་ན་ལུས་ཟུངས་དྲི་མ་དང་ཉེས་པ་རླུང་མཁྲིས་བད་གསུམ་ལ་སོགས་པ་རང་གི་ལྡང་ཚད་ལས་འཕེལ་བའམ་ཟད་པ་ཡང་ན་ཕན་ཚུན་འཁྲུགས་པ་ཡིན་ན་ནད་ཡིན་པས་ཁྱབ་པ་དང་ལུས་ཟུངས་དྲི་མ་དང་ཉེས་པ་རླུང་མཁྲིས་བད་གསུམ་ལ་སོགས་རང་རང་གི་ལྡང་ཚད་ལས་འཕེལ་བའམ་ཟད་པ་ཡང་ན་ཕན་ཚུན་འཁྲུགས་པ་མིན་ན་ནད་མིན་པས་ཁྱབ་པ་དང་།ལུས་ཟུངས་དྲི་མ་དང་ཉེས་པ་རླུང་མཁྲིས་བད་གསུམ་ལ་སོགས་པ་རང་གི་ལྡང་ཚད་ལས་འཕེལ་བའམ་ཟད་པ་ཡང་ན་ཕན་ཚུན་འཁྲུགས་པ་ཡོད་ན་ནད་ཡོད་པའི་ཁྱབ་པ།ལུས་ཟུངས་དྲི་མ་དང་ཉེས་པ་རླུང་མཁྲིས་བད་གསུམ་ལ་སོགས་པ་རང་གི་ལྡང་ཚད་ལས་འཕེལ་བའམ་ཟད་པ་ཡང་ན་ཕན་ཚུན་འཁྲུགས་པ་མེད་ན་ནད་མེད་པས་ཁྱབ་པ།ནད་ཡིན་ན་ལུས་ཟུངས་དྲི་མ་དང་ཉེས་པ་རླུང་མཁྲིས་བད་གསུམ་ལ་སོགས་པ་རང་གི་ལྡང་ཚད་ལས་འཕེལ་བའམ་ཟད་པ་ཡང་ན་ཕན་ཚུན་འཁྲུགས་པ་ཡིན་པས་ཁྱབ།ནད་ཡོད་ན་ལུས་ཟུངས་དྲི་མ་དང་ཉེས་པ་རླུང་མཁྲིས་བད་གསུམ་ལ་སོགས་པ་རང་གི་ལྡང་ཚད་ལས་འཕེལ་བའམ་ཟད་པ་ཡང་ན་ཕན་ཚུན་འཁྲུགས་པ་ཡོད་པས་ཁྱབ།ནད་མིན་ན་ལུས་ཟུངས་དྲི་མ་དང་ཉེས་པ་རླུང་མཁྲིས་བད་གསུམ་ལ་སོགས་པ་རང་གི་ལྡང་ཚད་ལས་འཕེལ་བའམ་ཟད་པ་ཡང་ན་ཕན་ཚུན་འཁྲུགས་པ་མིན་པས་ཁྱབ་པ་ལྟ་བུ་དང་ཡང་ཁ་དོག་དང་དབྱིབས།འབྱུང་ཁུངས།རྟེན་དང་བརྟེན་པ།བྱེད་ལས།བདག་ཉིད་གཅིག་པ།དཔེ་དང་དཔེ་ཅན།རྒྱུ་དང་འབྲས་བུ་ལ་སོགས་པའི་མིང་དང་ཚིག་གང་ཡིན་རུང་མཚན་ཉིད་ཀྱིས་བཀྲོལ་ལུགས་གཅིག་ཏུ་མ་སྣང་ཡང་ཀུན་ལ་རྣམ་པར་འཇོག་བྱེད་ཀྱི་ཆོས་གསུམ་ཚང་དགོས་བ་ཡིན།དེ་ལྟར་འདོད་རྒྱལ་གྱི་མིང་དང་རྗེས་གྲུབ་ཀྱི་མིང་ལ་སོགས་པ་མཐའ་ཡས་ཤིང་རྫོགས་ཏུ་མེད་པ་རེ་རེ་ལའང་མཚོན་བྱ་རེ་དང་མཚན་ཉིད་རེ་ཡོད་ཅིང་དེ་དག་རེ་རེ་ཡི་མིང་གི་བཏགས་དོན་དང་བྱེས་ནུས་དགོས་དབང་ཡང་མི་འདྲ།དེ་བཞིན་དུ་ངོ་བོ་དང་རང་བཞིན།བྱེད་ལས་སོགས་ཀྱང་མི་འདྲ་བ་ཡིན།དེ་དག་འགའ་ཞིག་འདོད་རྒྱལ་དང་ཡང་འགའ་ཞིག་རྗེས་གྲུབ།འགའ་ཞིག་དེ་གཉིས་གང་གིས་ཀྱང་མ་གྲུབ་པའི་བྱ་བྱེད་ལས་ཚིག་དང་བདག་གཞན་དུས་གསུམ་ལ་སོགས་པ་འཇིག་རྟེན་ལ་གྲགས་ཤིང་གྲུབ་པའི་བརྡ་ཆད་དང་ཐ་སྙད་སྣ་ཚོགས་པ་རེ་རེ་ལའང་མཚན་ཉིད་བཀྲོལ་སྟངས་མི་གཅིག་པ་རེ་རེ་ཡོད་པས་དེ་དག་གི་ཚུལ་ཇི་མ་ཇི་བཞིན་དུ་རྟོགས་ན་གཞུང་འཇུག་པ་ལ་དཀའ་ངལ་མེད་པ་ལ་ལུང་དང་རྒྱུ་མཚན་བཤད་པ་ལའང་ཐོག་པ་མེད།དེ་ཕྱིར་ཚང་མས་དེ་ཡི་ཕྱོགས་ལ་འབད་པ་བྱ་རྒྱུ་ཤིན་ཏུ་གལ་ཆེའོ།ཁྱད་པར་དུ་བོད་ལུགས་གསོ་རིག་ནི་མིང་བརྡའི་མཛོད་ལྟ་བུ་ཡིན་པས་མིང་དང་བརྡ་ཆད་རྣམས་ཀྱི་གོ་དོན་ཡག་པོ་མ་རྟོགས་ན་གཞུང་ལ་ཞིབ་འཇུག་བྱེད་པའི་ཆ་རྐྱེན་མི་ཚང་བ་དང་མངོན་བརྗོད།དཀར་རྩིས།སྙན་ངག་ལ་སོགས་པ་མ་རྟོགས་ན་རྒྱུད་ཀྱི་དགོངས་དོན་ལེགས་པར་རྟོགས་མི་ཐུབ།ཚད་མ་མ་ཤེས་ན་གཞུང་དག་གི་གོ་དོན་མི་རྟོགས་པ་དང་བཟོ་རིག་མ་ཤེས་ན་སྨན་སྦྱོར་དང་ལས་རིགས་ལག་རྩལ་གྱིས་དམན་པ་དང་།ནང་རིག་མ་ཤེས་ན་བློ་ཁོག་ཆུང་ཞིང་སྙིང་བརྗེ་མེད་པ་དང་།གསོ་རིག་མ་ཤེས་ན་ནད་གསོ་མི་ཤེས་པ་དང་།སྒྲ་རིག་མ་ཤེས་ན་སུམ་རྟགས་དག་གསུམ་མི་ཤེས།དེ་བས་ཀྱང་བརྡ་དང་གཞུང་ལུགས་ཀུན་གྱི་རྩ་བར་གྱུར་བའི་ཡི་གེ་མ་ཤེས་ན་ཤེས་བྱ་ཡོན་ཏན་གང་ཡང་མེད་པས་འགྲོ་མཆོག་མི་ལུས་བླངས་པ་ཡང་དོན་མེད་དོ།དེ་ལྟ་ན་ང་ཚོས་སྔ་མོ་ནས་ཡི་གེར་བལྟས་ནས་ཤེས་བྱ་ཡོན་ཏན་ལྡན་པའི་མི་ཡ་རབས་ཞིག་བྱ་རྒྱུར་ནམ་ཡང་འབད་དགོས།ད་ལྟ་ང་ཚོས་སྦྱང་བཞིན་པའི་རྒྱུད་བཞི་དང་དེ་བཞིན་གཞུང་ལུགས་ཀྱི་དཔེ་དེབ་ཚང་མ་ནི་སྔོན་གྱི་མཁས་དབང་མང་པོས་ནད་དང་གཉེན་པོ་སྤྲད་པའི་ལག་ལེན་དང་ངག་ཐོག་གི་གསོ་རིག།མི་རིགས་གཞན་གྱི་ནད་ཐོག་ཕྱག་ལེན་ཡག་ཤས་རྣམས་ཕྱོགས་གཅིག་ཏུ་བསྡུས་པ་ཞིག་ཡིན་ཞིང་།དེ་ནི་མཁས་པ་རེ་གཉིས་ཀྱི་བློ་གྲོས་ཀྱི་རྩལ་ལས་ཐོན་པ་པ་ཞིག་གཏན་ནས་མ་ཡིན་པར་དུས་རབས་རིམ་བྱུང་གི་མཁས་པ་དུ་མའི་བློ་གྲོས་ཀྱི་སྙིང་པོ་ཕྱོགས་གཅིག་ཏུ་བསྡུས་པའམ་ཡང་ན་མི་རབས་དུ་མའི་མཁས་དབང་མང་པོས་ནད་རིགས་སྣ་ཚོགས་ལ་འཐབ་རྩོད་དང་ཞིབ་འཇུག།ཕྱག་ལེན་སོགས་བྱས་པའི་ཤེས་བྱར་ཡིག་ཐོག་ཏུ་བཀོད་ནས་བྱུང་བ་ཞིག་ཡིན།ལག་ལེན་ནི་གཞུང་ལུགས་ཤིག་ལ་གཞིར་བཅོལ་ནས་དེ་ཉིད་ལག་ལེན་དུ་བཏབ་པའི་རྨང་གཞི་ཤེས་བྱའམ་ཡང་ན་སློབ་དཔོན་གང་རུང་ཞིག་གིས་རང་གིས་དངོས་སུ་ཕྱག་ལེན་གནངས་པའི་གདམས་པ་འགའ་ཤས་རང་གི་སློབ་བུ་དག་ལ་མཐོང་བ་མིག་ལ་བརྒྱུད་ནས་ནད་ཐོག་གི་ཕྱག་ལེན་དམར་ཁྲིད་གནང་བ་ཞིག་ཡིན་ཏེ།དེ་ཡང་དང་ཐོག་ནད་ཐོག་ལག་ལེན་བྱུང་།ལག་ལེན་གྱི་ཤེས་བྱ་རིམ་གྱིས་མང་དུ་བསགས་ནས་དེ་དག་ཡིག་ཐོག་བཀོད་ནས་གཞུང་ལུགས་བྱུང་བ་ཞིག་ཡིན།དེ་བས་གཞུང་ལུགས་ནི་ནད་ཐོག་ལག་ལེན་གྱི་ཤེས་བྱ་རྣམས་ཕྱོགས་གཅིག་ཏུ་བསྡུས་ནས་བྱུང་བ་ཞིག་ཡིན་བརྗོད་ཆོག།སྔོན་བྱོན་མཁས་དབང་དག་གིས་དེ་ལྟར་ནད་རིགས་མི་འདྲ་བ་ཁག་ལ་ཞིབ་འཇུག་དང་འཐབ་རྩོད།དབྱེ་ཞིབ་སོགས་བྱེད་པའི་བྱ་རིམ་ཁྲོད་ནས་ནད་རིགས་འདྲ་མིན་མང་པོ་མཐོང་བ་ནས་ནད་དེ་དག་ལ་མིང་རེ་བཏགས་པ་དང་ནད་དེ་དག་འཇོམས་པར་བྱེད་པའི་གཉེན་པོ་སྨན་ཡང་མི་འདྲ་བ་མང་ཡོད་པ་རྟོགས་ནས་ནད་རེ་ལ་སྨན་རེ་དང་སྨན་རེ་ལ་ནུས་པ་རེ་ཡོད་ཤེས།ནུས་པ་མང་པོ་ཕྱོགས་གཅིག་ཏུ་བསྡེབས་ནས་སྨན་སྦྱོར་ཤེས།སྨན་སྦྱོར་དེ་རིམ་གྱིས་འཕེལ་རྒྱས་སོང་ནས་རོ་སྦྱོར་དང་ཞུ་རྗེས་སྦྱོར་བ་སོགས་ཤེས་པར་གྱུར།རོ་ནུས་ཞུ་རྗེས་འཕེལ་རྒྱས་སོང་བ་ལ་བརྟེན་ནས་ཨ་གར་སོ་ལྔ་དང་གཡུ་རྙིང་ཉེར་ལྔ།མུ་ཏིག་བདུན་ཅུ།རིན་ཆེན་མང་སྦྱོར་དང་གྲང་སྦྱོར་ལ་སོགས་པའི་སྨན་རིགས་མང་པོ་བྱུང་།ད་ལྟ་ང་ཚོས་མཐོང་དང་མཐོང་བཞིན་པའི་སྨན་རིགས་སུམ་བརྒྱ་ལྷག་ཙམ་བཞུགས་པ་འདི་དག་ནི་ང་ཚོའི་མེས་པོ་གོང་མ་རྣམས་ཀྱིས་འབྱུང་བ་རིག་པར་ཞིབ་འཇུག་དང་དབྱེ་ཞིབ་ཕྱག་ལེན་བྱས་པ་བརྒྱུད་གསར་བཟོ་དང་འཕེལ་རྒྱས་བྱུང་བ་ཞིག་ཡིན།བོད་ལུགས་གསོ་རིག་ལས་ས་ཆུ་མེ་རླུང་ནམ་མཁའ་ལ་འབྱུང་བ་རགས་པ་སྟེ་འབྱུང་བའི་རྒྱུ་ཆེན་མོ་ཞེས་བརྗོད་ཅིང་དེ་དག་ལྔ་པོ་བརྟེན་ནས་རྩྭ་རྩི་ཤིང་དང་སྔོ་མེ་ཏོག་ལ་སོགས་སྐྱེས་ཅིང་གནས་པ་དང་མི་སེམས་ཅན་དང་བློ་ཤེས་རབ་ལ་སོགས་འཕེལ་ཞིང་བརྟན་པར་བྱེད་བཞིན་ཡོད་པ་མ་ཟད།གཟུགས་ཁ་དོག་ལ་སོགས་ལ་དབྱེ་ནས་ཟླུམ་པོ་དང་ནར་ནར།མེར་མེར།སྣུམ་ཚིལ།སྲ་མཁྲེགས་ལ་སོགས་པའི་གཟུགས་དབྱིབས་ཕྱེས་ཤིང་དཀར་པོ་དང་དམར་པོ།སེར་པོ།ནག་པོ་ལ་སོགས་པའི་ཁ་དོག་དག་ཀྱང་འབྱུང་གིན་ཡོད།ཡང་རླུང་དང་མཁྲིས་པ་བད་ཀན་རྣམ་གསུམ་ལ་འབྱུང་པ་ཕྲ་བ་སྟེ་འབྱུང་བའི་འབྲས་བུ་ཞེས་བརྗོད་ཅིང་འདི་གསུམ་པོ་ལ་བརྟེན་ནས་ཆགས་གནས་འཇིག་གསུམ་འབྱུང་བ་སྟེ་དང་པོ་ཁུ་ཁྲག་སེམས་གསུམ་ལ་རྐྱེན་རླུང་གིས་བསྒྱུར་ཞིང་མཁྲིས་པའི་དྲོད་ཀྱིས་བཀུགས་ནས་ཆུ་རང་བཞིན་ཅན་གྱིས་ཁུ་ཁྲག་གི་རྣམ་པ་རིམ་གྱིས་སྲ་མཁྲེགས་ཅན་དུ་ཆགས་ནས་ལུས་འགྲུབ་པར་བྱེད།དེ་ལྟར་མངལ་གནས་ཀྱི་སེམས་ཅན་དེ་ཉིད་མས་རླུང་མཁྲིས་བད་གསུམ་བསྒྱུར་ནས་ཟླ་དགུ་འདས་ནས་སྐྱེས་པ་དང་བར་དུ་ཡུན་པོར་གནས་པར་བྱེད་པ།མཐའ་མ་ཚེ་ཡི་མཇུག་བསྡུས་ནས་འཆི་བ་སོགས་བྱ་བ་ཕལ་ཆེར་ཕྱིའི་ཡུལ་གྱི་འབྱུང་བ་མ་སྙོམ་པ་འམ་ཡང་ན་ནང་གི་འབྱུང་བ་རླུང་མཁྲིས་བད་གསུམ་འཕེལ་ཟད་འཁྲུགས་པ་རག་ལས་བ་ཡིན་ཏེ་བྱེད་ནུས་མ་འཁྲུགས་བདེ་སྟེར་ཞིང་།།འཁྲུགས་ན་སྐྱེས་རྒ་ན་འཆི་སྡུག་བསྔལ་འབྱུང་།།ཞེས་གསུངས་བ་ལྟར་དང་ཉེས་པ་རླུང་དང་མཁྲིས་པ་བད་ཀན་གསུམ།།རྣམ་པར་མ་གྱུར་ནད་ཀྱི་རྒྱུ་འགྱུར་ལ།།རྣམ་འགྱུར་མ་སྙོམས་ནད་ཀྱི་ངོ་བོ་ཡིན།།ཞེས་དང་།ཡང་དང་པོ་རྒྱུ་ལ་རིང་རྒྱུ་ཉེ་རྒྱུ་གཉིས།།རིང་བའི་རྒྱུ་ལ་སྤྱི་དང་ཁྱད་པར་གཉིས།།ཅེས་སོགས་གསུངས་བ་གཞིགས་ན་དང་པོ་སྐྱེས་པ་ནས་བར་དུ་གནས་པ།མཐའ་མ་འཆི་བ་སོགས་ཡོད་ཚད་ནད་གིས་བྱེད་ཅིང་ནད་ལ་རག་ལས་པ་ཡིན་ཏེ་མ་ཤེས་རྨོངས་པའི་དབང་གིས་ཟས་སྐོམ་དང་ལུས་ངག་སྤྱོད་ལམ།སྨན་དཔྱད་སོགས་ཀྱི་བླང་དོར་ཇི་བཞིན་མ་ཤེས་པའམ་ཡང་ན་ལོག་པར་བསྟེན་པས་ནད་ཉེས་པ་འཕེལ་ཟད་འཁྲུགས་གསུམ་དུ་སོང་ནས་ལུས་སེམས་ལ་སྡུག་བསྔལ་དབག་མེད་འབྱུང་གི་ཡོད།གཞན་ཡང་ཕྱིའི་རང་བྱུང་གི་བཀོད་པ་ལེགས་པའི་ཤིང་ནགས་ལ་སོགས་གང་བྱུང་དུ་བཅད།གསེར་དངུལ་ཟངས་ལ་སོགས་པའི་གཏེར་ཁ་གང་བྱུང་བསློགས།གཙང་བོ་དང་རྒྱུགས་ཆུ་མང་པོའི་བཀགས་ནས་སའི་བཅུད་ཤོར་པས་འབྱུང་འཁྲུགས་ཏེ་ནད་རིགས་སྣ་ཚོགས་འབྱུང་གི་ཡོད།མིག་སྔར་ཚན་རིག་པས་དབྱེ་ཞིབ་བྱས་པ་ལྟར་ན་་ས་ངོས་ཀྱི་དྲོད་མཐོ་རུ་སོང་བ་དང་གློ་བུར་ཆར་ཆུ་མོད་པ་ནི་རྡོ་སྣུམ་དང་སོལ་རླངས་མང་བཏོན་པའི་རྐྱེན་གྱིས་རེད།འདི་ལྟར་ཤིང་གཉེན་བཅད།ཆུ་གཉེན་སློགས།གཏེར་གཉེན་ཁྱེར་ན་ཕྱིའི་འབྱུང་བའི་བཅུད་ཤོར།ནང་ཉེས་པའི་ནད་འཁྲུགས་ནས་དར་རྒུད་སྣ་ཚོགས་འབྱུང་།དེ་བས་ང་ཚོས་རང་བྱུང་ལ་ཁམས་སྲུང་སྐྱོབ་བྱས་ནས་འབྱུང་བ་སྙོམ་པའི་མ་འོང་བ་ཞིག་མཛུགས་སྐྲུན་བྱེད་དགོས།དེ་ཡང་ཕ་ཁ་ཆེ་སྣ་ཉག་ལ་བུ་ཡང་དེ་དང་འདྲ་བ་འབྱུང་བ་དང་ས་གཙང་ཆུ་དྭངས།ཤིང་ནགས་ཀྱིས་ཕྱུག་པའི་ས་ཆར་རི་སྐྱེས་སྲོག་ཆགས་ཀྱིས་ཁེངས་བ་ནི་གཙོ་བོ་རྒྱུ་འབྲས་ལ་རག་ལས་པ་ཡིན་ཏེ་དཔེར་ན་རི་ཐམས་ཅད་ཤིང་ནགས་ཀྱིས་ཁེངས་གསེར་དངུལ་ཟངས་ལྕགས་ལ་སོགས་པའི་གཏེར་ཁུངས་ཕུན་སུམ་ཚོགས་པ་ཞིག་ལ་གློ་བུར་དུ་དྲེགས་ཆར་བབས་ཏེ་ཤིང་ནགས་ཐམས་ཅད་ཆུ་ཡིས་ཁྱེར་བ་དང་གཏེར་ཁུངས་ཕུན་སུམ་ཚོགས་པོ་ཡང་མེད་པར་བཟོས་ན་དེའི་མཐའ་འཁོར་གྱི་སེམས་དག་ཀྱང་རིམས་སོགས་གཙེས་པའམ་ཡང་ན་མི་འདོད་པའི་རྐྱེན་སྣ་ཚོགས་འབྱུང་བ་ནི་ཆོས་ཉིད་ཅིག་ཡིན།བོད་རིག་པ་ནི་རྒྱུ་འབྲས་དང་དྲང་བདེན་སྟོན་པའི་གཞུང་ཞིག་ཡིན་ཏེ་ཕྱིའི་སྣོད་བཅུད་ཀྱི་རྒྱུ་ཕུན་སུམ་ཚོགས་པ་ཡོད་ན་ནང་སེམས་ཅད་ཀྱི་རྒྱུད་དེ་འབྲས་བུ་ཡང་ཕུན་སུམ་ཚོགས་པ་ཞིག་ཡོད་ལ་གལ་ཏེ་ཕྱིའི་ཁོར་ཡུག་གི་རྣམ་པ་རྩྭ་མེད་ཆུ་མེད་བྲག་གཡའ་ཡིས་ཁེངས་པ་དང་ཐང་རྒོད་ལྟ་བུ་ཞིག་ལ་རི་སྐྱེས་སྲོག་ཆགས་ཉུང་ཞིང་དེའི་མཐའ་སྐོར་གྱི་མི་རྣམས་ཀྱང་གདུག་རྩུབ་ཆེ་ཞིང་ངན་གནག་པ།བློ་ཁོག་དོགས་ཅིང་ཧམ་སེམས་དང་ལྡན་པ་ཞིག་ཏུ་སྣང་།མིའི་སྐྱེས་སྟོབས་ཤེས་རབ་ནི་གཙོ་བོ་ནི་ཕྱིའི་འབྱུང་བ་དང་རྒྱུད་ས་བོན་ལ་འབྲེལ་ཡོད་དེ།ཕ་མ་གཉིས་ལྷན་སྐྱེས་ཀྱི་ཤེས་རིག་ཡོད་ན་བུ་ཡང་དེ་བཞིན་ནོ།